送晁監丞赴婺州關市之役
作者：王禹偁
朝代：宋

paragraphs: 關征市賦縻賢俊，誰愛此官爲吏隠。
將作晁丞于役時，婺女星臨海邊郡。
黄絹辭高位尚卑，白華行潔身猶困。
會待時來即併伸，也知道在終無悶。
君不見路隨含笑坐市中，屈身豈愧丹陽尹。
又不見張生狂醉戀揚州，冬瓜堰下甘肥遁。
此行况是奉皇華，數丈輕舠載一家。
携瓶下岸買竹葉，挂席背風穿蓼花。
霜晴震澤初嘗橘，泉過惠山應試茶。
虎谿曉雲靈隠雪，錢塘夜潮照湖月。
密排詩景在途中，旋吟新句教兒童。
漸近金華見隼旟，五馬來迎使者車。
應知驥足暫拘絆，八詠樓開頻啟宴。
醉中官妓乞歌詩，剡谿紙貴抄新詞。
他年誰獻子虛賦，召入金門五雲路。
因思元白在江東，不似晁丞今獨步。